Inkomstediens al dieper in die rooi onder MoyaneTom Moyane (Foto: ANA) Die Suid-Afrikaanse Inkomstediens (SAID) se skuld het in die tydperk wat Tom Moyane, geskorste hoof van die SAID, aan die stuur was van R85 miljard na R135 miljard gestyg. Randall Carolissen, hoof van inkomste, beplanning, analise en verslaggewing by die SAID, het Dinsdag getuig by die tweede sitting van die geregtelike ondersoek onder leiding van afgetrede regter Robert Nugent. Dié kommissie ondersoek belastingadministrasie en bestuursprobleme by die SAID. Die geregtelike ondersoek, wat in Junie van stapel gestuur is, is deur pres. Cyril Ramaphosa aangestel ná hy Moyane geskors het. Ramaphosa het vir Nugent opdrag gegee om ook aantygings van finansiële onreëlmatighede, wat die tekort van R50 miljard tussen 2014 en 2018 onder Moyane se leierskap insluit, te ondersoek. Volgens Carolissen het Moyane met ŉ nuwe bedryfsmodel vorendag gekom wat die SAID gedestabiliseer het. Hy het verder getuig dat die radikale herstrukturering nie met die werknemers bespreek is nie. “Niemand van ons het die radikale herstrukturering verwag nie. Nee, definitief nie.” Carolissen het gesê Moyane se bedryfsmodel was ŉ verbrokkeling van uitnemendheid asook onnodig aangesien hulle hul hoofmandaat uitgevoer het. “Daar was mense wat 25 jaar vir die inkomstediens gewerk het en skielik in die pad gesteek is. Ons het gewonder wat hulle verkeerd gedoen het.” Hy het verduidelik hoe die belastingnakoming-afdeling ingedeel is en hoe dinge “baie deurmekaar” was. “So, toe ons ons nakomingstrategie op datum moes bring, was daar niemand om dit te doen nie.” Dit het vroeër aan die lig gekom dat mense dit as traumaties ervaar het toe Moyane aangestel is en dat sommige bang is om na vore te kom en bewyse te lewer. “Mense het blatant geweier om met ons te kom praat. Ek kan hulle dwing, maar hulle bly bang,” het Nugent gesê. Carolissen het bevestig dat die SAID bewus is van die situasie en dit reeds met personeel bespreek en hulle gerusgestel het. Die tweede sitting van die ondersoek sal tot volgende week Vrydag voortduur.